《咏蔗》
宋代·舒坦

瑶池宴罢王母还，九芝飞入三仙山。
空余绛节留人间，云封露洗无其闲。
节旄落尽何斓斑，野翁提携出茅菅。
吴刀戛戛鸣双环，截断寒冰何潺潺。
相如赋就空上林，倦游渴病长相侵。
刘伶爱酒真荒淫，狂来欲倒沧溟深。
此时一嚼轻千金，垆边何用文君琴。
五斗一石安足斟，坐想毛发生清阴。
萧瑟甘滋欲谁让，柤梨橘柚纷殊状。
冷气相射杯盘上，顾郎不见休惆怅。
佳境到头还不妄，诗成虽愧阳春唱，
全胜乞与将军杖。